CELEX: C2005/115/69
Language: fi
Date: 2005-05-14 00:00:00
Title: Asia T-143/05: Yhdistyneen kuningaskunnan 11.4.2005 Euroopan yhteisöjen komissiota vastaan nostama kanne

14.5.2005   
            
            
               FI
            
            
               Euroopan unionin virallinen lehti
            
            
               C 115/39
            
         Yhdistyneen kuningaskunnan 11.4.2005 Euroopan yhteisöjen komissiota vastaan nostama kanne
   (Asia T-143/05)
   (2005/C 115/69)
   Oikeudenkäyntikieli: englanti
   Yhdistynyt kuningaskunta on nostanut 11.4.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan asiamiehenä on C. Jackson, avustajanaan barrister M. Hoskins.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa komission 1.2.2005 päivätyssä kirjeessä olevan päätöksen olla tarkastelematta Yhdistyneen kuningaskunnan 10.11.2004 toimittamaa muutettua kansallista jakosuunnitelmaa ja
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Yhdistynyt kuningaskunta esitti 30.4.2004 väliaikaisen kansallisen jakosuunnitelman komissiolle kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) mukaisesti. Suunnitelmassa yksilöitiin tiettyjä käynnissä olleita toimia, jotka olivat Yhdistyneen kuningaskunnan mukaan väliaikaisia.
   Komissio teki 7.7.2004 päätöksen K(2004)2515/4 lopullinen, joka koski toimitettua suunnitelmaa ja jossa tuotiin esille tietyt ristiriitaisuudet direktiivin liitteen III kanssa.
   Väliaikaisessa kansallisessa jakosuunnitelmassa mainittujen toimien päättämisen jälkeen Yhdistynyt kuningaskunta ilmoitti komissiolle 10.11.2004 haluavansa muuttaa väliaikaista kansallista jakosuunnitelmaa näiden töiden tulosten huomioon ottamiseksi.
   Komissio ilmoitti Yhdistyneelle kuningaskunnalle 1.2.2005 päivätyllä kirjeellä, että sen pyyntöä kansallisen jakosuunnitelman muuttamiseksi ei voida hyväksyä, koska päästöoikeuksien 19,8 miljoonan tonnin kokonaismäärän korottamisella ei pyritä vastaamaan komission päätöksessä mainittuihin ristiriitaisuuksiin.
   Yhdistynyt kuningaskunta riitauttaa tämän hylkäämispäätöksen ja väittää, että komission 1.2.2005 päivätty kirje voi olla EY 230 artiklassa tarkoitetun kumoamiskanteen kohteena, koska sen tarkoituksena on tuottaa oikeusvaikutuksia, koska komissio on määrittänyt lopullisen kannan siihen, voiko Yhdistynyt kuningaskunta tehdä muutoksia väliaikaiseen kansalliseen jakosuunnitelmaan.
   Yhdistynyt kuningaskunta väittää lisäksi, että komission 1.2.2005 päivätty kirje on oikeudellisesti virheellinen seuraavista syistä:
   
               —
            
            
               direktiivin 9 artiklan 1 ja 3 kohdassa sekä sen 11 artiklan 1 kohdassa sallitaan muutosten tekeminen päästöoikeuksien kokonaismäärään, jonka jäsenvaltio myöntää komission tehtyä päätöksen direktiivin 9 artiklan 3 kohdan mukaisesti
            
         
               —
            
            
               komission päätöksen K(2004)2515/4 lopullinen 3 artiklan 3 kohdassa otetaan huomioon, että muutoksia voidaan tehdä muiden seikkojen kuin päätöksessä yksilöityjen ristiriitaisuuksien käsittelemiseksi
            
         
               —
            
            
               Yhdistynyt kuningaskunta ei voi noudattaa täysimääräisesti direktiivin 11 artiklan 1 kohdan mukaisia velvoitteitaan ennen kuin komissio on tarkastellut muutettua kansallista jakosuunnitelmaa direktiivin 9 artiklan 3 kohdan mukaisesti.
            
         
      (1)  EUVL L 275, 25.10.2003, s. 32.